Plaasmoorde: Polisiehoof gevra om Malema te ondersoekJulius Malema. Foto: EFF/Facebook AfriForum het ŉ formele versoek by die nasionale polisiekommissaris ingedien om aantygings deur ŉ lid van ŉ berugte tronkbende te ondersoek dat EFF-leier Julius Malema met hom oor plaasmoorde gepraat het. In ŉ opgeneemde onderhoud tussen ŉ agent van die nasionale intelligensie-eenheid en ŉ generaal in die 28’s-tronkbende, voer die bendeleier aan dat Malema gesê het hy sal ŉ span en balaklawas, wapens en geld aan hulle voorsien om plaasmoorde te pleeg. Die klankgreep is in Maart 2017 op die ondersoekende aktualiteitsprogram Carte Blanche uitgesaai. Die EFF het destyds gesê Malema het nie tyd om daarop kommentaar te lewer nie. Die kwessie is ook nie verder ondersoek nie. Die kwessie het weer onder die soeklig gekom nadat Ernst Roets, adjunk- uitvoerende hoof van AfriForum, tydens die bekendstelling van sy boek, Kill the Boer, daarna verwys het. ŉ Gebruiker het hierna vir Malema op Twitter gesê: “Hulle sê jy organiseer plaasmoorde,” waarop Malema geantwoord het: “Dalk, dalk nie.” Roets het erken dat daar moontlike uitdagings sal wees in die ondersoek van só ŉ klag. Ernst Roets van AfriForum. Foto: Reint Dykema. “Ons voer egter aan dat inaggenome die hoë voorkoms van plaasmoorde, dit in die publiek se belang is dat hierdie aantygings ernstig opgeneem moet word,” het Roets gesê. ŉ Eksemplaar van die boek Kill the Boer is ook aan die nasionale polisiekommissaris voorsien vir verdere agtergrond oor die aangeleentheid. Roets het verduidelik dat dit ŉ saak van ernstige kommer is vanweë die feit dat Malema nie die moeite gedoen het om hierdie aantygings, wat gepubliseer is vir die hele land om sien, te weerlê nie. Roets sê hulle sal die saak by die nasionale polisiekommissaris opvolg. Carte Blanche het in Julie vanjaar ook gereageer op ŉ fopnuusberig wat beweer dat dié ondersoekprogram Malema aan plaasmoorde verbind het. “Dit is nie akkuraat nie en word buite konteks gebruik. In verlede jaar se storie oor plaasmoorde het ons ŉ telefoongesprek uitgesaai wat aan ons gestuur is. Die gesprek was tussen ŉ ‘generaal’ van die 28’s-tronkbende en ŉ nasionale intelligensie-agent. “Die ‘generaal’ het Malema geïmpliseer by sy beweerde optrede. Carte Blanche het Malema genader vir kommentaar voordat die program uitgesaai is, maar hy was nie beskikbaar vir ŉ onderhoud nie weens sy skedule. Ons het dit in die uitsending duidelik gemaak dat die bewering nie geverifieer is nie.” Talle Twitter-gebruikers het Malema gekritiseer oor sy uitlatings en gesê hy sal nog sy dag in die hof kry, waarop hy geantwoord het: “Hou op om ons te irriteer en maak ŉ saak aanhangig.”